Der er så travlt i skoven
Til sangen findes mindst 4 melodier. Den kendteste er af N.K. Madsen-Stensgaard (1850-1927), men også Heinrich von Nutzhorn (1833-1925), Ejnar Jacobsen (1897-1970) og angiveligt Niels W. Gade har skrevet melodi til denne tekst.

Der er så travlt i skoven 
forneden og foroven; 
thi nu skal solens bryllup stå, 
og bruden har alt kransen på. 
Kom ud, kom ud! 
Thi bøgen er så køn en brud. 
 
Og vielsen og talen 
besørger nattergalen, 
og alle de violer blå 
er hendes brudepiger små. 
Kom ud, kom ud! 
Thi bøgen er så køn en brud. 
 
Den snegl på sorte sokker 
han møder nok som klokker; 
men gøgen han er organist 
og spiller med fra først til sidst. 
Kom ud, kom ud! 
Thi bøgen er så køn en brud. 
 
Og fuglekoret sjunger, 
så højt i hal det runger; 
da suser der en aftenvind, 
og solen kysser brudens kind. 
Kom ud, kom ud! 
Thi bøgen er så køn en brud. 

Christian Richardt forfatter
Forårssange
N.K. Madsen-Stensgaard komponist
Niels W. Gade komponist
Heinrich von Nutzhorn komponist
Ejnar Jacobsen komponist